Primăria Bacău risipește banii din buget pe lucrări fără niciun rost. De curând primarul Viziteu s-a lăudat pe Facebook cu rulourile de gazon montate în oraș. Acestea au început însă să se usuce de tot, nefiind, probabil, îngrijite așa cum trebuie, iar zonele în cauză arată sub orice critică. Costurile nu au fost mici.
În pozele făcute pe strada Republicii, în mai multe locații, se poate vedea cum gazonul este uscat total și nu mai poate fi salvat. Un specialist în amenajarea spațiilor verzi ne-a explicat că rulourile de gazon trebuie întreținute într-un mod mai special până se prind. „Trebuie pus îngrășământ și udat destul de des până se prind rulourile. Dacă nu sunt respectați cu strictețe pașii riști să pierzi investiția. De aceea pentru spațiile publice, acolo unde întreținerea ca la carte nu prea este posibilă din lipsă de personal, se recomandă însămânțarea cu specii de gazon care necesită mai puțină apă”, ne-a explicat acesta.
De altfel, până acum Primăria a folosit metoda însămânțării gazonului în oraș. Aceasta necesită însă cel puțin 30-40 de zile pentru a avea un gazon cât de cât mai des. Montarea rulourilor se face în câteva ore, iar gazonul verde poate fi fotografiat imediat, mai ales în campania electorală.
Într-un răspuns oficial, Primăria Bacău ne-a informat că prețul plătit de instituție pentru rulouri a fost de 17,44 lei cu TVA pe metrul pătrat de rulou. Achiziția s-a făcut de la firma SC Growth Ideas SRL. „Montarea rulourilor s-a făcut cu angajații de la Spații Verzi”, ne-a transmis Andreea Negru, purtătorul de cuvânt al municipiului.